קייטי פרי מתחפשת בטיזר לקליפ "Birthday"
קייטי פרי ממשיכה להראות שיש לה חוש הומור (כולל הומור עצמי) ושהיא לא לוקחת את החיים כל כך ברצינות. וגם, שהיא שחקנית לא רעה בכלל.
פרי משחררת טיזר מגניב ביותר לקליפ החדש שלה "Birthday", שצפוי לצאת בלילה שבין חמישי לשישי. בטיזר היא מתחפשת לחמש דמויות הזויות, המוגדרות כ"בדרני יום ההולדת הגרועים ביותר בעולם".
הרשימה נפתחת ברקדנית בורלסק מזדקנת מלאס וגאס בשם "גולדי", שמכונה כך בגלל ה"נאגטס המוזהבים" שלה (כאן קייטי פרי למעשה לועגת לעצמה על גודל החזה).
אחריה מופיעים בטיזר גם רב בשם יוסף שולם שהוא למעשה MC, כלומר אוחז במיקרופון, זמר, מנחה ואנטרטיינר שעושה גם בר מצוות ולוויות ומספר בדיחת קרש על ברית מילה, את כריס הליצן הכי מבאס בעולם, את אייס מאלף החיות המסטול ש"נראה כמו דרדסבא"), ואת מנדי רוג'רס, נסיכה שלא מודעת לעצמה.
את כולם מגלמת קייטי פרי בכישרון קומי חביב. ולא, אין סיכוי שהייתם מזהים אותה מבעד לתחפושות המדהימות האלה, עם מערכות הלבוש והאיפור שרק הולכות ומשתכללות עם הזמן. על הקליפ עצמו אומרת קייטי פרי שהוא "המטורף ביותר שעשיתי עד כה". אנחנו מאמינים לה.